b'\n_START_ARTICLE_\nJukka Sauso\n_START_SECTION_\nAmmattilaisuran merkkipaalut\n_START_PARAGRAPH_\nSauso edusti kolmen kauden ajan ruotsalaista \xc3\x96rgryte\xc3\xa4. H\xc3\xa4n siirtyi \xc3\x96rgryteen ja Jukka Ik\xc3\xa4l\xc3\xa4isen valmennukseen kolmevuotisella sopimuksella kaudeksi 2005. Ensiesiintyminen \xc3\x96rgryten riveiss\xc3\xa4 tuli debyyttikauden avausottelussa Landskrona BoIS:ia vastaan ja uran t\xc3\xa4h\xc3\xa4n menness\xc3\xa4 ainoa Allsvenskanin maali saman kauden kes\xc3\xa4ll\xc3\xa4 Kalmar FF:\xc3\xa4\xc3\xa4 vastaan. G\xc3\xb6teborgin p\xc3\xa4\xc3\xa4sanomalehti G\xc3\xb6teborgs-Posten valitsi Sauson L\xc3\xa4nsi-Ruotsin toukokuun pelaajaksi 2005. Kauden j\xc3\xa4lkeen h\xc3\xa4n oli l\xc3\xa4hell\xc3\xa4 siirtoa puolalaiseen Wisla Krakovaan. Kaudella 2006 Sauso k\xc3\xa4rsi vaikeasta selk\xc3\xa4vaivasta, joka rajoitti h\xc3\xa4nen esiintymisi\xc3\xa4\xc3\xa4n punapaitojen riveiss\xc3\xa4. Kaudeksi 2007 \xc3\x96rgryte putosi Allsvenskanista Superettaniin. Jo kesken kauden Sauso ilmoitti l\xc3\xa4htev\xc3\xa4ns\xc3\xa4 joukkueesta sopimuksen loppuessa. Marraskuussa 2007 HJK ilmoitti tehneens\xc3\xa4 kolmivuotisen sopimuksen Sauson kanssa. Sundsvalls Tidningin mukaan ainakin Allsvenskaniin noussut GIF Sundsvall oli kiinnostunut saamaan Sauson. Helmikuussa 2010 Sauso solmi kolmivuotisen sopimuksen Ruotsin toiseksi korkeimmalla sarjatasolla pelaavan J\xc3\xb6nk\xc3\xb6pings S\xc3\xb6dra IF:n kanssa._NEWLINE_Ennen HJK:ta Sauso oli edustanut Suomen Veikkausliigassa Vaasan Palloseuraa ja FC H\xc3\xa4meenlinnaa. Veikkausliigadebyyttins\xc3\xa4 h\xc3\xa4n teki VPS:n riveiss\xc3\xa4 vieraskent\xc3\xa4ll\xc3\xa4 31.5.2000 1\xe2\x80\x930 tappiossa Myllykosken Palloa vastaan . Ensimm\xc3\xa4inen p\xc3\xa4\xc3\xa4sarjamaali tuli vierasottelussa Porissa FC Jazzia vastaan 12.9.2001 (4\xe2\x80\x932).\n_START_SECTION_\nMaajoukkueura\n_START_PARAGRAPH_\nSauso on pelannut 5 A-maaottelua, 3 U21-maaottelua ja 20 poikamaajoukkueottelua Suomen jalkapallomaajoukkueessa. Lis\xc3\xa4ksi Sauso edusti Suomea alle 20-vuotiaiden MM-kisoissa Argentiinassa vuonna 2001.'